《和兵部郑侍郎省中四松诗》
唐代·唐扶

幽抱应无语，贞松遂自栽。寄怀丞相业，因擢大夫材。

日射苍鳞动，尘迎翠帚回。嫩茸含细粉，初叶泛新杯。

偶圣为舟去，逢时与鹤来。寒声连晓竹，静气结阴苔。

赫奕鸣驺至，荧煌洞户开。良辰一临眺，憩树几裴回。

恨发风期阻，诗从绮思裁。还闻旧凋契，凡在此中培。

作者简介：唐扶，字云翔，元和五年进士登第，累佐使府。入朝为监察御史，出为刺史。太和初，入朝为屯田郎中。十五年，充山南道宣抚使，至邓州。八年，充弘文馆学士，判院事。九年，转职方郎中，权知中书舍人事。开成初，正拜舍人，逾月，授福州刺史、御史中丞、福建团练观察使。四年十一月，卒于镇。扶佐幕立事，登朝有名，及廉问瓯、闽，政事不治。身殁之后，仆妾争财，诣阙论诉，法司按劾，其家财十万贯，归于二妾。又尝枉杀部人，为其家所诉。行己前后不类，时论非之。